P r e d k l a d a c i a   s p r á v a

Predseda vlády Slovenskej republiky Robert Fico uskutočnil na pozvanie predsedu vlády Štátu Izrael pána Ehuda Olmerta v dňoch 18. až 21. marca 2007 oficiálnu návštevu Izraela. Predsedu vlády počas návštevy o. i. doprevádzal minister obrany František Kašický. V doprovodnej delegácii boli tiež zástupcovia piatich významných slovenských podnikov. 

Premiér R. Fico sa v jej priebehu stretol a rokoval s izraelským predsedom vlády Ehudom Olmertom, predsedkyňou Knessetu Daliou Itzikovou, ktorá je t. č. poverená aj výkonom funkcie prezidenta Štátu Izrael, ministerkou zahraničných vecí Tzipi Livniovou, ministrom obrany Amirom Peretzom a predsedom Skupiny izraelsko-slovenského priateľstva v Knessete poslancom Shlomom Breznitzom, ktorý pochádza zo Slovenska. 

Predseda vlády Štátu Izrael Ehud Olmert prijal pozvanie R. Fica na recipročnú návštevu SR.

Vzťahy v politickej oblasti obe strany označovali za bezproblémové. Izrael vníma SR, ktorá je členom EÚ a nestálym členom Bezpečnostnej rady OSN, ako dôležitú priateľskú krajinu a má záujem o všestranný rozvoj stykov. 

Izraelskí predstavitelia ocenili stanovisko SR k otázke iránskeho jadrového programu, informovali o svojich postojoch k novovytvorenej vláde Palestínskej samosprávy a perspektívach ďalších vzťahov s Palestínčanmi. 

Dominantnými témami rokovaní predsedu vlády R. Fica boli otázky rozvoja bilaterálnej spolupráce v obchodno-ekonomickej oblasti. Predseda vlády R. Fico prezentoval záujem slovenskej vlády o zmenu štruktúry zahraničných investícií v SR s dôrazom na projekty s vyššou pridanou hodnotou a potvrdil záujem o ďalší príliv izraelských investícií do slovenskej ekonomiky. 

Vzhľadom na informatívny charakter materiálu sa k nemu neuskutočnilo medzirezortné pripomienkové konanie. Materiál bol posúdený Úradom vlády Slovenskej republiky